b'\n_START_ARTICLE_\nJanez Dolenc\n_START_SECTION_\n\xc5\xbdivljenje in delo\n_START_PARAGRAPH_\nLeta 1937 se je vpisal na kranjsko gimnazijo, vendar je nem\xc5\xa1ka okupacija Slovenije za ve\xc4\x8d let prekinila njegovo \xc5\xa1olanje, saj je bil interniran v Dachau. Tako je maturiral \xc5\xa1ele leta 1950 na ljubljanski realki. Izobra\xc5\xbeevalno pot je nadaljeval na Oddelku za slovanske jezike in knji\xc5\xbeevnosti Filozofske fakultete v Ljubljani, kjer je leta 1952 prejel \xc5\xa1tudentsko Pre\xc5\xa1ernovo nagrado za nalogo z naslovom Pripovedi poljanskega nare\xc4\x8dja. _NEWLINE_Diplomiral je leta 1957, naslednje leto pa se je zaposlil kot profesor sloven\xc5\xa1\xc4\x8dine na u\xc4\x8ditelji\xc5\xa1\xc4\x8du v Tolminu. Tu je deloval 30 let, poleg tega je v letih od 1979 do 1989 kot vi\xc5\xa1ji predavatelj predaval metodiko slovenskega jezika in mladinsko knji\xc5\xbeevnost v enoti ljubljanske Pedago\xc5\xa1ke akademije v Novi Gorici. _NEWLINE_\xc5\xbde od srednje\xc5\xa1olskih let se je ukvarjal z raziskovanjem vsega rovtarskega podro\xc4\x8dja od Bovca do \xc5\xa0kofje Loke \xe2\x80\x93 tako ljudskega izro\xc4\x8dila kot kulturnih delavcev in njihovega dela. Zelo rad je tudi zahajal (z dijaki in \xc5\xa1tudenti) po okoli\xc5\xa1kih hribih. Objavljal je v Lo\xc5\xa1kih razgledih, Gori\xc5\xa1kem vestniku, Jeziku in slovstvu, Traditionesu, publikacijah ZRC SAZU, uredil je Tolminski zbornik leta 1975 in Potresni zbornik leta 1980. Napisal je dve monografiji: o Simonu Gregor\xc4\x8di\xc4\x8du leta 1989, o Francetu Bevku leta 1990, poleg tega je v zbirki Zbrana dela slovenskih pesnikov in pisateljev uredil zbrano delo Ivana Preglja. Po upokojitvi se je ukvarjal z \xc5\xbeivljenjem in delom Gregorja Kreka, prvega profesorja slovanske filologije na Univerzi v Gradcu. Na njegovo pobudo sta In\xc5\xa1titut za slovensko narodopisje pri ZRC SAZU in In\xc5\xa1titut za slavistiko na gra\xc5\xa1ki univerzi v sodelovanju s Slavisti\xc4\x8dnim dru\xc5\xa1tvom Slovenije organizirala simpozij o Gregorju Kreku v Gradcu in na \xc4\x8ceteni Ravni. Njegova bibliografija obsega preko 320 strokovnih \xc4\x8dlankov in razprav, leta 2006 je za svoje zbiralsko delo prejel \xc5\xa0trekljevo nagrado; 2011 pa za delo na podro\xc4\x8dju slovstvene folklore Murkovo nagrado. Bil je tudi \xc4\x8dastni \xc4\x8dlan Slovenskega slavisti\xc4\x8dnega dru\xc5\xa1tva.'